Set persones d’Olesa han mort a l’Hospital de Martorell des que va començar la crisi sanitària – La Bústia
Per Redacció 19 de març de 2020 a les 22:44 0 6257 Visites
Un total de 7 persones d’Olesa – 5 de les quals, interns de la residència Santa Oliva– han mort a l’Hospital de Martorell per coronavirus aquests últims dos dies, segons l’última informació feta pública per l’Ajuntament d’Olesa. El nombre de positius confirmats a la zona de difusió de La Bústia s’eleva fins a 87 casos.
L’Hospital comarcal comptabilitza 67 persones contagiades del covid-19, de les quals 39 són personal sanitari i 28 pacients (13 d’Olesa, 7 de Martorell i 8 dels quals no s’ha facilitat la informació del seu municipi de residència). D’Olesa, a part de les 13 persones, hi ha 2 persones ingressades a l’espera de la prova.
Pel que fa al còmput global del Montserratí, el nombre de positius a Martorell s’eleva a 21, Olesa a 14 (10 de la residència Santa Oliva, 1 de la residència Sant Agustí i 1 professional del CAP d’Olesa); Sant Esteve, 2 (1 veïna del poble i 1 de Brians) i Esparreguera, 1. Del personal sanitari, 39 i altres pacients que no s’ha informat de la població d’orígen, 11.
“Encara no s’ha acabat la fase ascendent del coronavirus. Hem d’estar preparats“, ha insistit ‘alcalde de Martorell, Xavier Fonollosa. Ha recordat que cal que els ciutadans segueixin confinats a casa perquè “arribarà el moment en el qual invertirem la tendència“.
Aquest dijous, la població de Martorell ha recaptat 3.000 mascaretes pel personal sanitari dels hospitals Sant Joan de Déu i Sagrat Cor i les residències de la ciutat.
Fotografia: Dos ciutadans asseguts, aquest migdia, davant de l’Hospital amb mascaretes [La Bústia]